《三月二日泛舟下延平晚泊西芹》
宋代·陈渊

扁舟劣容身，风浪困掀簸。曲肱游华胥，梦断千山过。

纵横波间游，满目牛羊卧。秋毫傥不支，巨舰忽已破。

篙师号神逸，却立变衰懦。我岂未之思，悬知无可奈。

此生足惊忧，似为天所瘅。那能一生死，且复耐摧挫。

日暮同济人，举酒纷相贺。一笑尽馀觞，歌罢无予和。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。